Source: https://www.krajskakniznicazilina.sk/index.php/sluzby/kniz-vypozic-poriadok/
Timestamp: 2019-07-24 05:05:56+00:00

Document:
Knižničný a výpožičný poriadok – Krajská knižnica v Žiline
Krajská knižnica v Žiline v zmysle Zriaďovacej listiny vydanej Krajským úradom v Žiline pod číslom KÚ 97/00224 zo dňa 1. 1. 1997 a v zmysle neskorších dodatkov Zriaďovacej listiny vydáva tento Knižničný a výpožičný poriadok.
Článok I. – Všeobecné ustanovenia, vymedzenie základných pojmov
1.1. Krajská knižnica v Žiline (ďalej len knižnica) je kultúrna, informačná a vzdelávacia inštitúcia, ktorej zriaďovateľom je Žilinský samosprávny kraj.
1.2. Knižnica plní funkciu krajskej knižnice pre Žilinský kraj, okresnej knižnice pre okresy Žilina a Bytča a verejnej mestskej knižnice pre mesto Žilina.
1.3. Knižnica poskytuje knižnično-informačné služby a pôsobí ako koordinačné, vzdelávacie, štatistické, metodické, bibliografické a informačné centrum pre knižnice v rámci svojej územnej pôsobnosti. Je komunitným centrom v mieste svojho pôsobenia. Realizuje kultúrno-vzdelávacie podujatia pre verejnosť a organizované školské a záujmové kolektívy.
1.4. Knižničný fond a zariadenie knižnice sú majetkom Žilinského samosprávneho kraja, ktorý bol knižnici zverený do správy na plnenie vymedzeného poslania a predmetu činnosti. Každý používateľ služieb knižnice je povinný ho chrániť a nepoškodzovať.
1.5. Knižničný poriadok je platný pre používateľov centrálnej knižnice a jej pobočiek, ktoré sú vymenované v časti Centrálna knižnica a pobočky knižnice. Podpísaním prihlášky používateľ potvrdzuje, že bol oboznámený s jeho ustanoveniami a berie ich na vedomie.
Článok II. – Úlohy knižnice
2.1. Knižnica zabezpečuje slobodný prístup k informáciám šíreným na všetkých druhoch nosičov, napomáha uspokojovaniu kultúrnych, informačných, vedecko – výskumných a vzdelávacích potrieb používateľov, podporuje ich celoživotné vzdelávanie a duchovný rozvoj.
2.2. Knižnica plní svoje úlohy poskytovaním knižnično-informačných služieb z vlastných knižničných fondov a sprístupňovaním vonkajších informačných zdrojov.
2.3. Knižničný fond tvorí:
primárny fond: knihy, periodiká (noviny a časopisy), zvukové dokumenty (gramoplatne, zvukové knihy pre zdravotne znevýhodnených, CD), CD ROM, mapy, spoločenské hry a hračky, taktilné knihy, špeciálne regionálne dokumenty, edičné materiály vydané knižnicou,
sekundárny fond: online katalóg, kartotéky, bibliografie.
Článok III. – Služby knižnice
3.1. Poskytovanie knižnično-informačných služieb je záväzkovým právnym vzťahom medzi knižnicou a jej používateľom. Knižnica poskytuje služby v súlade s Ústavou SR a Manifestom UNESCO o verejných knižniciach. Dodržiava princíp rovnosti poskytovania knižničných služieb všetkým záujemcom bez ohľadu na pohlavie, vek, rasu, národnosť, náboženstvo, politickú orientáciu, jazyk alebo spoločenské postavenie.
3.2. Základné knižnično-informačné služby (poskytované registrovaným používateľom knižnice bezplatne):
3.3. Špeciálne knižnično-informačné služby (poskytované registrovaným používateľom knižnice za poplatok):
prístup k vonkajším informačným zdrojom (internet vrátane Wi-Fi pripojenia),
odloženie dokumentu,
reprografické služby, skenovanie z dokumentov,
poskytovanie písomných bibliografických informácií a rešerší,
poskytovanie faktografických informácií, elektronické referenčné služby,
využívanie počítačovej techniky – internet, textový editor, tlač, skenovanie,
klubová a vzdelávacia činnosť knižnice.
a. registrovaný používateľ, ktorý je držiteľom platného čitateľského preukazu (čitateľský preukaz je vydávaný na 365 dní a po uplynutí tejto doby je potrebné preregistrovanie),
b. registrovaný jednodňový používateľ na základe jednorazového manipulačného poplatku po predložení preukazu totožnosti. Jednodňový používateľ môže využívať všetky služby knižnice okrem absenčných výpožičiek, rešeršných služieb a medziknižničnej výpožičnej služby.
3.5. Občania bez ohľadu na to, či sú registrovanými používateľmi knižnice, sa môžu zúčastňovať podujatí organizovaných knižnicou pre verejnosť, resp. inými organizátormi v priestoroch knižnice, pričom sú povinní rešpektovať pravidlá knižnice.
3.6. Účastníci klubových podujatí, vrátane sprevádzania detí na týchto podujatiach, musia byť registrovanými používateľmi knižnice.
Článok IV. – Používatelia služieb knižnice. Základné práva a povinnosti používateľov. Členstvo v knižnici
4.1. Používateľom služieb knižnice sa môže stať:
a. fyzická osoba – individuálny používateľ
dieťa vo veku do 15 rokov so súhlasom zákonného zástupcu (svoj súhlas s členstvom a prevzatie záväzkovoprávnej zodpovednosti potvrdí zákonný zástupca podpisom na prihláške za čitateľa),
každý občan SR nad 15 rokov. Svoju totožnosť pri registrácii musí preukázať preukazom totožnosti. Nárok na zľavnené zápisné je potrebné preukázať príslušným dokladom,
občan iného štátu. Preukaz čitateľa sa vystavuje po predložení preukazu totožnosti s oprávnením využívať dokumenty knižnice len prezenčne. Po predložení dokladu o prechodnom bydlisku na území SR mu môžu byť poskytnuté aj absenčné výpožičné služby. Výnimku môže povoliť riaditeľka knižnice alebo oprávnený zástupca,
ak fyzická osoba, resp. jej zákonný zástupca, odmietne uviesť v prihláške povinné osobné údaje potrebné na jeho identifikáciu (meno a priezvisko, dátum a miesto narodenia, adresa trvalého bydliska, resp. prechodného bydliska, druh a číslo osobného dokladu), nemôže uzavrieť s knižnicou záväzkovoprávny vzťah nevyhnutý pre poskytovanie služieb.
b. právnická osoba (inštitúcia, organizácia a pod.) – kolektívny používateľ: prihlášku podpisuje štatutárny zástupca a opatrí ju pečiatkou organizácie.
Preukaz kolektívneho člena možno používať iba po predložení dokladu totožnosti konkrétneho pracovníka, ktorý je poverený uskutočňovať styk s knižnicou. Takto evidovaná právnická osoba je nositeľom používateľských práv a povinností,
c. predregistrácia – prostredníctvom online katalógu sa môže občan predregistrovať v prípade, že nie je používateľom knižnice. Využívať služby knižnice môže až po osobnej návšteve v knižnici a podpísaní prihlášky používateľa.
4.2. Osobitné kategórie používateľov:
a. riaditeľka knižnice má právo rozhodnúť o udelení čestného členstva významným osobnostiam mesta, Žilinského kraja, prípadne Slovenskej
republiky, resp. osobám, ktoré prispeli k rozvoju knižnice. Čestné členstvo je bezplatné,
b. bývalí pracovníci knižnice, ktorí v knižnici odpracovali minimálne 5 rokov a ukončili pracovný pomer z dôvodu odchodu do dôchodku, majú členstvo v knižnici doživotne bezplatné,
c. príslušníci rodiny (manželia, rodičia s deťmi do 15 rokov) môžu využívať rodinný preukaz so zvýhodneným zápisným; takéto zápisné platí pre každého ďalšieho člena rodiny v prípade, ak jeden člen rodiny uhradí plné zápisné. Zápisné sa predlžuje individuálne každému členovi rodiny po uplynutí platnej registrácie k dátumu, kedy o to požiada.
4.3. Čitateľský preukaz vystavený v centrálnej knižnici je platný aj v pobočkách Vlčince, Hájik, Solinky. V neautomatizovaných pobočkách knižnice je čitateľovi vystavený osobitný preukaz.
4.4. Čitateľský preukaz je neprenosný (toto ustanovenie platí aj v rámci rodiny), držiteľ preukazu je zodpovedný za jeho prípadné zneužitie. Pracovník knižnice má právo vyžiadať si od používateľa doklad na overenie totožnosti. Má právo zadržať čitateľský preukaz, ktorý bol zneužitý inou osobou. V prípade závažného dôvodu môže knihovník povoliť požičanie dokumentov na základe písomného splnomocnenia používateľa s uvedením mena, adresy, čísla občianskeho preukazu a podpisu držiteľa čitateľského preukazu a splnomocnenej osoby. To platí aj v prípade, že sa jedná o rodinného príslušníka.
4.5. Držiteľ čitateľského preukazu je povinný ihneď nahlásiť jeho stratu knižnici. Za vystavenie duplikátu preukazu zaplatí poplatok (viď aktuálny cenník). Taktiež je povinný ohlásiť knižnici, najneskôr do 30 dní, zmenu priezviska alebo bydliska. Každá zmena musí byť doložená príslušným dokladom (k nahliadnutiu). Ak knižnica musí zmenené údaje zisťovať sama, náklady s tým spojené hradí používateľ.
4.6. Členstvo v knižnici zaniká:
a. odhlásením používateľa,
b. neobnovením členstva,
c. zrušením členstva pre porušenie Knižničného a výpožičného poriadku. (krádež a poškodzovanie knižničných dokumentov, nevhodné správanie obťažujúce návštevníkov alebo pracovníkov knižnice).
4.7. Registračný poplatok knižnica nevracia (s výnimkou dňa registrácie).
4.8. Povinnosti používateľov služieb knižnice:
a. oboznámiť sa a dodržiavať ustanovenia Knižničného a výpožičného poriadku, ako aj pokyny zamestnancov knižnice,
b. preukázať sa čitateľským preukazom pri vstupe do knižnice, resp. zaplatiť jednorazový poplatok jednodňového používateľa (neplatí pre účastníkov verejných podujatí),
c. podriadiť sa kontrolným opatreniam, potrebným na ochranu majetku knižnice,
d. vo všetkých priestoroch knižnice zachovávať ticho, poriadok a čistotu, správať sa disciplinovane, nepoškodzovať knižničný fond, inventár ani technické zariadenie,
e. dodržiavať zákaz fajčenia, hlasného telefonovania z mobilného telefónu, vnášania bicyklov, vstupovania na kolieskových korčuliach, vodenia zvierat, konzumovania potravín a alkoholu v priestoroch knižnice,
f. pri vstupe do knižnice odkladať tašky a kabáty do uzamykateľných šatňových skriniek. Šatňové skrinky nie sú určené na odkladanie cenných vecí. Rovnako knižnica nezodpovedá za veci odložené na inom mieste vo svojich priestoroch,
g. ak používateľ tieto ustanovenia poruší, môže byť dočasne alebo trvalo zbavený práva používať služby knižnice,
h. používateľovi postihnutému nákazlivou chorobou a používateľovi, v byte ktorého sa nákazlivá choroba vyskytuje, knižnica dokumenty nepožičiava.
4.9. Knižnica neposkytne služby osobám, ktoré zreteľne javia známky požitia omamných látok.
4.10. Právo navštevovať knižnicu a používať jej služby možno odoprieť používateľovi aj z hygienických dôvodov, napr. mimoriadne znečistený odev a zápach, ktoré takýmto spôsobom obmedzujú ostatných používateľov.
4.11. Používateľ a návštevník knižnice sa môže pohybovať v priestoroch prístupných verejnosti. Nie je oprávnený vstupovať do skladov a služobných priestorov knižnice.
4.12. Rodič alebo iný zákonný zástupca je zodpovedný za dieťa do veku 15 rokov, ktoré sa nachádza v priestoroch knižnice. Dieťa v predškolskom veku sa nemôže pohybovať v priestoroch knižnice bez sprevádzajúcej osoby. V prípade organizovaných podujatí na pôde knižnice má za dieťa zodpovednosť sprevádzajúca osoba (pedagogický pracovník a i.). V mimoriadnych prípadoch môže zodpovednosť prevziať zamestnanec knižnice na základe písomného povolenia zákonného zástupcu.
4.13. Používateľ má právo podávať ústne alebo písomné pripomienky, podnety k práci knižnice. Môže ich konzultovať s obslužným personálom, vedúcimi oddelení a štatutárnym zástupcom knižnice. „Kniha Vašich pripomienok a podnetov k našej práci“ sa nachádza pri informačnom pulte na prízemí knižnice. Sťažnosti môže používateľ podávať v zmysle Zákona NR SR č. 152/1998 Z. z.
4.14. V knižnici nie je dovolené vykonávať verejné zbierky, ankety, predaj tovaru a služieb, umiestňovať reklamy, natáčať videonahrávky bez povolenia riaditeľky, prípadne vedúceho zamestnanca.
4.15. V prípade vyhlásenia požiarneho poplachu v objektoch knižnice sú návštevníci povinní rešpektovať pokyny požiarneho hlásiča a zamestnancov
Článok V. – Ochrana osobných údajov používateľov knižnice.
5.1. Spracovanie osobných údajov je realizované v súlade s platnými legislatívnymi dokumentmi SR a EÚ – Zákonom o ochrane osobných údajov
č.18/2018 a Nariadením Európskeho parlamentu a Rady (EÚ) 2016/679.
5.2. Legislatívnym rámcom pre spracovanie osobných údajov používateľov je Zákon č. 126/2015 Z. z. o knižniciach, ktorý v § 18 Práva knižnice určuje rozsah spracovania osobných údajov. Podpísaním prihlášky vzniká medzi používateľom a knižnicou zmluvný vzťah v zmysle zákona č. 40/1965 Občiansky zákonník.
5.3. Povinné údaje pre registrovanie používateľa sú: meno a priezvisko, trvalé bydlisko, dátum narodenia, druh a číslo osobného dokladu (s výnimkou maloletých), dosiahnuté vzdelanie. Nepovinné údaje sú: titul, kontaktná adresa, email, telefónne číslo, údaj pre poskytnutie zľavy pri registrácii (žiak, študent, VŠ študent, nezamestnaný, žena na materskej dovolenke, dôchodca, vojnový veterán, držiteľ preukazu ZŤP, invalidný dôchodca, Univerzita 3.veku a i.).
5.4. Povinné údaje zákonného zástupcu sú: meno a priezvisko, adresa. Nepovinné údaje slúžia na efektívnejšiu komunikáciu knižnice s používateľom.
5.5. Po skončení členstva, vyrovnaní záväzkov voči knižnici a po splnení
zákonom daného účelu štatistického vykazovania sú osobné údaje
v databáze zlikvidované najneskôr do 365 dní od skončenia členstva alebo i skôr na základe písomnej žiadosti používateľa. Likvidácia sa uskutočňuje:
anonymizáciou osobných údajov v počítačovej databáze; anonymizované,
údaje sú ďalej používané len pre štatistické účely bez väzby na konkrétneho používateľa.
5.6. Používateľ má právo požiadať o výpis svojich osobných údajov, ktoré knižnica spracováva. V prípade pochybnosti o spracovaní a uchovávaní svojich osobných údajov môže požiadať o vysvetlenie, resp. nápravu zisteného stavu (opravou, doplnením, obmedzením spracovania alebo likvidáciou osobných údajov), a to osobne alebo písomne na adresu knižnice. V prípade nulových podlžností voči knižnici a na základe písomného požiadania knižnica zlikviduje osobné údaje používateľa ihneď po schválení žiadosti.
5.7. Informácie o svojich aktivitách a podujatiach rozposiela knižnica len na základe súhlasu, ktorý je možné udeliť, resp. odvolať osobne v knižnici, telefonicky na čísle 041/7233090 alebo mailom na adrese kniznica@krajskakniznicazilina.sk. Počas vybraných kultúrnych a vzdelávacích podujatí knižnica zhotovuje fotodokumentáciu na dokumentačné a archívne účely a s cieľom pozitívnej propagácie knižnice. Pokiaľ si účastník podujatia nepraje byť zachytený v dokumentačných materiáloch, oznámi túto skutočnosť knihovníkom pred začiatkom podujatia.
5.8. Prístup k osobným údajom majú iba tí zamestnanci knižnice, od ktorých to vyžaduje plnenie pracovných úloh. O zistených údajoch sú povinní zachovávať mlčanlivosť, a to aj po zaniknutí pracovného pomeru.
Článok VI. – Vymedzenie obsahu výpožičného poriadku
Výpožičný poriadok v súlade s Občianskym zákonníkom upravuje vzťahy medzi knižnicou a používateľom služieb knižnice. Stanovuje podmienky a spôsob vypožičiavania jednotlivých druhov dokumentov, výpožičnú dobu, poplatky za služby definované v cenníku a sankcie za nedodržanie výpožičného poriadku.
Článok VII. – Zásady vypožičiavania knižničných jednotiek
7.1. Vypožičiavaním knižničných dokumentov, ktoré sú označené vlastníctvom knižnice, resp. dokumentov iných organizácií, ktoré sú dočasne deponované a sprístupňované Krajskou knižnicou v Žiline, vzniká medzi knižnicou a používateľom zmluvný vzťah podľa ustanovení Občianskeho zákonníka: § 659 a nasl. – zmluva o výpožičke, § 663 a nasl. – nájomná zmluva, § 421 a nasl. – zodpovednosť za škodu, § 544 a nasl. – zmluvná pokuta, § 546, § 547 o ručení.
7.2. O sprístupňovaní dokumentov rozhoduje knižnica v súlade so svojím poslaním, úlohami a požiadavkami ochrany knižničného fondu.
7.3. Na preukaz detského používateľa spravidla nie je možné požičiavať dokumenty z iných úsekov ako z úseku literatúry pre deti. Výnimku môže udeliť knihovník.
7.4. Knižničné dokumenty sa požičiavajú:
prezenčne – počas výpožičného času v priestoroch knižnice, resp. letnej čitárne,
absenčne – mimo priestorov knižnice.
Archivované knižničné dokumenty knižnica sprístupňuje na vyžiadanie používateľa do 3 pracovných dní. Ak to prevádzka dovoľuje, môže byť dokument sprístupnený na počkanie.
7.5. Používateľ si môže absenčne vypožičať knižničné dokumenty s výnimkou knižničných jednotiek študovne, príručných knižníc, zvukových dokumentov (okrem zvukových kníh pre zdravotne znevýhodnených), audiovizuálnych dokumentov, CD ROM, vybraných odborných a aktuálnych periodík v centrálnej knižnici. Staršie čísla novín a časopisov z čitárne centrálnej knižnice je možné si vypožičať absenčne na dobu 2 týždňov s výnimkou archivovaných dokumentov. Výnimky udeľuje vedúci oddelenia knižnično-informačných služieb.
7.6. Využívanie archivovaných povinných výtlačkov je v zásade možné prezenčným štúdiom v priestoroch študovne knižnice. Vypožičanie knižných titulov povinných výtlačkov absenčne mimo priestorov knižnice je možné na zabezpečenie vedecko-výskumnej a odbornej činnosti.
7.7. Vypožičiavanie špeciálnych zvukových dokumentov je možné len registrovanému zdravotne znevýhodnenému občanovi, v rozsahu odôvodnenom jeho zdravotným postihnutím po predložení platného občianskeho preukazu a preukázaním jedného z nasledujúcich dokladov:
preukaz ZŤP, ZŤP-S,
členský preukaz občianskeho združenia nevidiacich a slabozrakých.
7.8. Špeciálne dokumenty (CD, DVD) ako súčasť tlačených dokumentov je možné vypožičať si len prezenčne v priestoroch knižnice v zmysle Autorského zákona č.185/2015. Knižnica požičiava spoločenské hry podľa pravidiel uvedených v bode XIII.
7.9. Knižnica má právo regulovať počet naraz absenčne vypožičaných knižničných dokumentov. Používateľ si môže po preukázaní sa platným čitateľským preukazom vypožičať naraz najviac 15 knižničných dokumentov.
V prípade periodík je počet absenčných výpožičiek obmedzený na 15 ks. Ak úhrnná hodnota vypožičaných knižničných dokumentov je značne vysoká, môže pracovník knižnice požadovať preukázanie dokladu totožnosti. Inštitucionálny používateľ si môže naraz vypožičať 30 knižných dokumentov, výnimku udeľuje vedúci zamestnanec. Obecné knižnice si môžu v rámci výmenných súborov požičať max. 100 dokumentov.
7.10. Používateľ osobne zodpovedá za vypožičané knižničné dokumenty. Je povinný vrátiť ich v takom stave, v akom ich prevzal. Pri vypožičiavaní si všetky dokumenty prezrie, poškodenie ihneď nahlási. Ak to neurobí, nesie zodpovednosť za všetky neskôr zistené nedostatky.
7.11. Prevzatie výpožičiek používateľ potvrdzuje svojím podpisom na potvrdenke o výpožičke dokumentu. V prípade, že má uvedenú mailovú adresu, knižnica mu zároveň pošle elektronický výpis o aktuálnych výpožičkách s dátumami vrátenia dokumentov, prípadne mu bude výpis na požiadanie vytlačený.
7.12. Používateľ môže vypožičaný dokument vrátiť aj poštou, musí ho však dôkladne zabaliť a poslať ako doporučenú alebo poistenú zásielku. Až do
prevzatia dokumentu knižnicou zodpovedá za svoje výpožičky sám.
7.13. Vynášanie dokumentov mimo priestorov knižnice, pokiaľ neboli riadne zapísané na konto používateľa, je zakázané.
Článok VIII. – Výpožičná lehota knižničných dokumentov
8.1. Výpožičná lehota pre jednotlivé knižné dokumenty je v zásade 30 dní. Je určená pre každý dokument zvlášť.V prípade nových a žiadaných kníh je výpožičná lehota skrátená na 14 dní, o čom používateľ získa informáciu pri preberaní knihy a z označenia na titulnej strane obálky. Obdobne je skrátená výpožičná lehota žiadanej mimočítankovej literatúry a publikácií, ktoré má knižnica v obmedzenom počte exemplárov. Skrátenú výpožičnú lehotu je možné predlžiť maximálne 1 krát.
Vedúci príslušného pracoviska môže skrátiť výpožičnú lehotu podľa uváženia, o čom upovedomí používateľa.
8.2. Výpožičnú lehotu možno predĺžiť, ak o to používateľ požiada, pred uplynutím tejto lehoty, a to osobne alebo telefonicky nahlásením mena, roku narodenia a titulu predlžovanej publikácie. Používateľ si môže výpožičnú lehotu predĺžiť aj sám po prihlásení do svojho elektronického konta zadaním čísla čiarového kódu z čitateľského preukazu a PIN kódu. Vstupný PIN je vytvorený z dátumu narodenia registrovaného používateľa vo forme RRMMDD, po prvom prihlásení si ho môže používateľ zmeniť.
8.3. Maximálna výpožičná lehota knižného dokumentu je spravidla 90 dní.
Výpožičnú lehotu nie je možné predĺžiť v prípade, že:
a. na dokument je vytvorená rezervácia iným používateľom,
b. používateľovi do obdobia 1 mesiaca končí platnosť registrácie alebo už skončila.
8.4. Ak používateľ nedodrží stanovenú výpožičnú dobu, účtuje mu knižnica podľa Občianskeho zákonníka § 544 poplatky za jej nedodržanie (viď aktuálny cenník).
8.5. Predupomienky, upomienky
a. pokiaľ používateľ poskytne knižnici svoju e-mailovú adresu, resp. telefónne číslo, bude mu bezplatne zaslaná informácia o blížiacom sa termíne prekročenia výpožičnej lehoty, tzv. predupomienka,
b. po prekročení výpožičnej lehoty bude v zmysle cenníka používateľovi vygenerovaná upomienku osobitne na každý dokument a každý deň oneskorenia,
c. po 60 a 90 dňoch od dátumu vypožičania dokumentu knižnica zasiela používateľovi upomienku písomne, resp. elektronicky alebo telefonicky. Po 150 dňoch od dátumu vypožičania dokumentu knižnica zasiela používateľovi písomne riaditeľskú upomienku, ktorej hodnota sa pripočítava k celkovej sume upomienky,
d. používateľ nesie plnú zodpovednosť za vrátenie vypožičaných dokumentov bez ohľadu na doručenie upozornení zo strany knižnice; knižnica nezodpovedá za prípadné nedoručenie písomnej upomienky alebo e-mailu z technických dôvodov, nefunkčnosti e-mailovej schránky používateľa, prípadne za technické problémy na strane jej administrátora a iné,
e. v prípade neuhradenia dlžnej sumy za upomienky (viď aktuálny cenník) budú používateľovi zablokované ďalšie výpožičky až do vysporiadania záväzkov voči knižnici na všetkých výpožičných miestach. Dlžnú sumu je používateľ povinný uhradiť najneskôr pri nasledujúcej návšteve knižnice.
8.6. Knižničné dokumenty, ktoré sú aktuálne vypožičané, môže knižnica na požiadanie rezervovať jednotlivým žiadateľom podľa poradia, v akom o rezerváciu požiadali. Nie je možné rezervovať dokumenty, ktoré nie sú požičané a sú dostupné. Knižnica upovedomí používateľa o vrátení rezervovaného knižničného dokumentu písomne, telefonicky alebo elektronicky. Žiadateľ je povinný si ho vyzdvihnúť do 5 dní od odoslania oznamu. Ak tak neurobí, knižničný dokument knižnica vypožičia ďalšiemu používateľovi. Po prevzatí dokumentu používateľ uhradí poplatok za rezerváciu a jej oznámenie (viď aktuálny cenník). V prípade nevyzdvihnutia rezervovaného dokumentu sa stáva poplatok za rezerváciu dlhom používateľa voči knižnici. O rezerváciu môže používateľ požiadať priamo v knižnici alebo si dokument môže rezervovať cez online katalóg.
8.7. Online rezervácia používateľ realizuje cez online katalóg knižnice na stránke https://katalog.krajskakniznicazilina.sk/Carmen/. V príslušnom zázname rezervovaného dokumentu je uvedené poradie, v akom si používateľ požiadal o rezerváciu. Ak rovnaký dokument žiada viac používateľov, automatizovaný systém stanoví poradie podľa dátumu a času rezervácie. V prípade, že rezervovaný dokument už používateľ nepotrebuje, je povinný oznámiť to knižnici, resp. rezerváciu zrušiť. Rezervácia je spoplatnená podľa aktuálneho cenníka knižnice.
8.8. Pokiaľ má používateľ záujem o dokument, ktorý nie je požičaný, môže si požiadať o jeho prednostné odloženie, a to telefonicky alebo cez online katalóg. Dokument si môže prevziať až po potvrdení odloženia, ktoré dostane emailom alebo telefonicky, a to do 5 dní od doručenia oznámenia. Služba je spoplatnená podľa aktuálneho cenníka knižnice.
8.9. Ak sa požadovaný dokument nenachádza vo fonde, knižnica môže sprostredkovať pre svojho registrovaného používateľa jeho vypožičanie prostredníctvom medziknižničnej výpožičnej služby (MVS) z inej knižnice v SR, resp. medzinárodnej medziknižničnej služby (MMVS) z knižnice v inej krajine.
a. Žiadateľ pri objednávaní dokumentu uvedie v žiadanke MVS potrebné údaje o dokumente a zaplatí stanovený poplatok na úhradu nevyhnutných nákladov knižnice spojených s touto službou (viď aktuálny cenník).
Ak si používateľ knihu objedná a nevyzdvihne, vzniká mu voči knižnici dlh v takej výške, aká by bola účtovaná v prípade zrealizovania služby.
b. V prípade oneskoreného návratu takto vypožičaného dokumentu používateľ hradí sankčné poplatky podľa cenníka Krajskej knižnice v Žiline a zároveň podľa cenníka knižnice, ktorá je vlastníkom dokumentu.
c. Požičaný dokument je po zaslaní oznámenia o jeho dostupnosti v knižnici odložený pre používateľa do 7 kalendárnych dní, pokiaľ nepožiada o iný termín.
d. Používateľ svojím podpisom na potvrdenke o výpožičke preberá zodpovednosť za vypožičaný dokument MVS, za jeho stratu, poškodenie a pod. Náklady spojené s poškodením, prípadne stratou dokumentu, je používateľ povinný uhradiť. V prípade neuhradenia týchto nákladov si knižnica vyhradzuje právo pozastaviť používateľovi poskytovanie všetkých služieb počas doby, pokiaľ si záväzky voči knižnici nevyrovná, resp. natrvalo.
e. Prostredníctvom Medziknižničnej výpožičnej služby knižnica sprostredkuje naraz výpožičky najviac 5 knižných dokumentov z fondov iných knižníc.
f. Na požiadanie môže knižnica požičať dokument zo svojho fondu používateľovi inej knižnice, pričom o výpožičku požiada príslušná knižnica, ktorá za dokument následne nesie zodpovednosť. V prípade požiadavky môže zaslať knižnici kópiu článku z periodika.
8.10. Používateľ je povinný hlásiť knižnici poškodenie alebo stratu knižničného dokumentu. Podľa príslušných ustanovení Občianskeho zákonníka môže knižnica žiadať od používateľa, aby škodu nahradil týmto spôsobom:
a. identickým titulom, prípadne novším vydaním toho istého titulu po schválení akvizičnou komisiou knižnice,
b. finančnou náhradou podľa aktuálneho cenníka.
8.11. Do vyriešenia spôsobu náhrady a uhradenia všetkých poplatkov má knižnica právo pozastaviť používateľovi poskytovanie všetkých služieb.
8.12. Používateľ môže uhradiť poplatky za poskytnuté služby aj platbou na účet knižnice (IBAN: SK20 8180 0000 0070 0048 1379) pričom do poznámky uvedie svoje meno a druh platby.
8.13. Zmena cenníka služieb za sankčné poplatky a za knižnično-informačné služby nadobúda platnosť dňom jeho aktualizácie.
Článok IX. – Zásady využívania biblioboxu
9.1. Bibliobox slúži k vráteniu kníh vypožičaných výhradne v centrálnej budove Krajskej knižnice v Žiline.
9.2. Používateľ nedostane potvrdenie o vrátení knihy, jej vrátenie je založené na dôvere medzi knižnicou a používateľom. Pokiaľ má v kontaktných údajoch uvedenú mailovú adresu, knižnica ho o odpísaní dokumentov z používateľského konta informuje ihneď po jeho zrealizovaní.
9.3. Knižnica sa zaväzuje používateľovi odpísať knihy z jeho používateľského konta počas najbližšieho pracovného dňa.
9.4. Používateľ je povinný skontrolovať si stav na konte do 48 hodín osobne, telefonicky alebo elektronicky a podať v prípade nezrovnalostí reklamáciu.
9.5. Pokiaľ má používateľ vygenerované sankčné poplatky (upomienky), je povinný ich uhradiť pri najbližšej návšteve knižnice.
9.6. Nevrátené výpožičky sa používateľovi automaticky nepredlžujú.
9.7. Prostredníctvom biblioboxu nie je možné vrátiť:
dokumenty vypožičané prostredníctvom MVS,
dokumenty z iných knižníc a pobočiek knižnice,
iné typy dokumentov ako knihy (CD, AV, periodiká, spoločenské hry),
dokumenty vymáhané súdnou cestou a riaditeľskou upomienkou,
nadrozmerné knihy.
9.8. Bibliobox nie je určený pre knihy, ktoré chce používateľ knižnici darovať.
9.9. Dokumenty treba vkladať do biblioboxu tak, aby sa nepoškodili.
9.10. Pokiaľ je bibliobox preplnený a hrozí odcudzenie dokumentu, využitie biblioboxu sa zakazuje.
9.11. Knižnica nezodpovedá za nezrovnalosti pri knihách vrátených prostredníctvom biblioboxu.
Článok X. – Poplatky za knižnično-informačné služby
10.1. Základné knižnično-informačné služby poskytuje knižnica bezplatne.
10.2. Špeciálne knižnično-informačné služby knižnica poskytuje za úhradu (viď aktuálny cenník).
Článok XI. – Zásady poskytovania služieb v čitárni a študovni
11.1. Využívať služby študovní a čitárne môže iba používateľ s platným čitateľským preukazom, resp. jednodňový používateľ.
11.2. V študovniach je knižničný fond sprístupňovaný prezenčne.
11.3. Používateľ má možnosť využívať všetky tituly periodík prostredníctvom prezenčných výpožičiek.. V centrálnej knižnici sa požičiavajú absenčne noviny (staršie ako 1 deň), týždenníky (staršie ako 2 týždne) a mesačníky (staršie ako mesiac) s výnimkou odborných periodík; výpožičná lehota je 2 týždne a po jej prekročení používateľ zaplatí sankčný poplatok v zmysle aktuálneho cenníka. Počet absenčných výpožičiek periodík je obmedzený na 15 ks. Knižnica si vyhradzuje výnimku z absenčného požičiavania periodík. O absenčných výpožičkách na pobočkách rozhoduje vedúca príslušného pracoviska.
11.4. Používateľ môže mať požičaných prezenčne najviac dva exempláre periodík naraz (v prípade veľkého počtu návštevníkov čitárne len jeden denník), počet kníh nie je obmedzený.
11.5. V študovniach a v priestoroch, kde sú poskytované knižnično-informačné služby je zakázané rušiť návštevníkov i pracovníkov knižnice telefonovaním.
11.6. Používanie fotoaparátov, kamier a skenerov je dovolené so súhlasom službukonajúceho zamestnanca a v súlade s platným autorským zákonom.
11.7. V knižnici nie je možné sprístupňovať elektronické prílohy tlačených dokumentov, ktoré by mohli spôsobiť škody v operačnom systéme počítača (CD, DVD). Výnimku môže povoliť vedúca oddelenia služieb.
11.8. Používateľ je zodpovedný za škody, ktoré spôsobí na inventári, technike a dokumentoch knižnice a je povinný vzniknutú škodu nahradiť.
11.9. V letnej čitárni je možné požičať periodiká na prezenčné využitie aj neregistrovaným návštevníkom, ktorí sú však povinní rešpektovať ustanovenia Knižničného a výpožičného poriadku.
Článok XII. – Zásady poskytovania služieb v internetovej študovni, ako aj ostatných počítačových staníc
12.1. Využívať služby internetovej študovne, internetové pripojenie a ďalšie služby spojené s využívaním výpočtovej techniky v študovni môže len registrovaný používateľ s platným čitateľským preukazom a jednodňový používateľ. Služba je spoplatnená v zmysle cenníka knižnice.
Internetové pripojenie na pobočke Vlčince môže využívať len registrovaný používateľ pobočky , a to bezplatne.
12.2. Pred každým pripojením používateľa na internet, prípadne iného využívania výpočtovej techniky, pracovník knižnice preverí čas začiatku práce s PC. Dobu každého využitia výpočtovej techniky pracovník knižnice eviduje a tento údaj je určujúci na stanovenie výšky poplatku. V prípade používania vlastnej výpočtovej techniky registrovaný používateľ hradí len poplatky za tlač dokumentov.
12.3. Používateľ tejto služby musí mať základné znalosti s operačným systémom Windows. Používateľom výpočtovej techniky nie je dovolené zasahovať do operačného systému počítača. Využívať môžu len adresáre na disku počítača, ktoré sú pre tento účel určené.
12.4. Na internete je zakázané prezerať stránky s pornografickým, rasistickým alebo násilie propagujúcim obsahom a sťahovať dokumenty v rozpore s autorským zákonom. Je zakázané rušiť iných používateľov prezeraním stránok s hlasným komentárom, hudbou, bez použitia slúchadiel.
12.5. V prípade, že používateľ potrebuje použiť vlastné prenosné média
(CD, DVD, USB), je povinný upozorniť pracovníka knižnice, ktorý ich otestuje antivírovým programom.
12.6. Využívanie služieb internetovej študovne deťmi do 15 rokov umožní knižnica na základe písomného súhlasu rodiča na prihláške používateľa, ktorý tým preberá na seba zodpovednosť za prípadné poškodenie jej technického vybavenia. Deťom slúži internet na vzdelávacie účely, je zakázané hranie hier, chatovanie a sťahovanie dokumentov v rozpore s autorským zákonom.
12.7. Používateľ je zodpovedný za škody, ktoré spôsobí na technickom vybavení knižnice. Rovnako je povinný nahradiť sumu za poškodené alebo nepotrebné dokumenty, ktoré vytlačil neodborným manipulovaním s tlačiarňou.
12.8. V internetovej študovni, obzvlášť pri práci s výpočtovou technikou, je zakázané konzumovať potraviny.
12.9. Knižnica poskytuje používateľom WiFi pripojenie, ktoré môžu využívať vo všetkých priestoroch knižnice, určených pre verejnosť. Pri použití wifi pripojenia sa vyžaduje autentifikácia používateľa menom a heslom, ktoré používateľovi poskytnú zamestnanci knižnice.
Článok XIII. – Zásady využívania PC na úseku odbornej literatúry
13.1. PC je možné využívať len na študijné účely (vyhľadávanie v katalógu, písanie seminárnych a iných odborných prác).
13.2. S výnimkou vyhľadávania v katalógu je používateľ povinný zapísať sa v študovni do príslušnej evidencie.
13.3. V prípade zistenia škody na PC alebo v jeho obsahu je používateľ povinný ihneď to nahlásiť v študovni.
13.4. Počas svojej práce používateľ preberá zodpovednosť za prípadne spôsobené škody na PC.
13.5. V prípade záujmu musí používateľ uvoľniť miesto ďalšiemu záujemcovi po 1 hod. využívania PC.
13.6. Využívanie PC je bezplatné.
13.7. Zakazuje sa využívať PC na voľnočasové aktivity, prezerať stránky s pornografickým, rasistickým alebo násilie propagujúcim obsahom a sťahovať dokumenty v rozpore s autorským zákonom.
Článok XIV. – Pravidlá využívania spoločenských hier
14.1. Spoločenské hry sa požičiavajú prezenčne alebo vybrané hry aj absenčne. Je možné požičať si ich a vrátiť len na úseku detskej literatúry v centrálnej budove Krajskej knižnice v Žiline.
14.2. Prezenčné vypožičiavanie sa realizuje za podmienok:
používateľ musí byť registrovaný v Krajskej knižnici v Žiline, t. j. musí mať platný čitateľský preukaz alebo jednodňový čitateľský preukaz (v tom prípade mu budú umožnené len prezenčné výpožičky),
pred vypožičaním hry je používateľ povinný skontrolovať, či hra nie je poškodená a nahlásiť knihovníkovi prípadné nedostatky,
hra bude používateľovi zaevidovaná na jeho čitateľské konto ako prezenčná výpožička,
pri vrátení hry používateľ spolu s knihovníkom skontroluje, či hra nie je poškodená a následne mu bude z jeho čitateľského konta odpísaná.
14.3. Absenčné vypožičiavanie sa realizuje za podmienok:
používateľ musí mať platný čitateľský preukaz,
používateľ musí byť starší ako 15 rokov (v prípade používateľa mladšieho ako 15 rokov je potrebné vyplniť jeho zákonným zástupcom tlačivo „Vyjadrenie zákonného zástupcu pre požičiavanie spoločenských hier“),
požičiava sa 1 hra na 2 týždne bez možnosti predĺženia,
hra bude používateľovi zaevidovaná na jeho čitateľské konto ako absenčná výpožička,
používateľ sa zaväzuje vrátiť hru nepoškodenú a včas do knižnice na úsek detskej literatúry; ak hru nevráti včas, budú mu generované upomienky podľa aktuálneho cenníka,
pri vrátení hry používateľ spolu s knihovníkom skontroluje, či je hra úplná a následne mu bude z jeho čitateľského konta odpísaná.
14.4. V prípade poškodenia alebo straty hry alebo jej jednotlivých súčastí je používateľ povinný zakúpiť novú hru alebo uhradiť jej cenu.
Článok XV. – Záverečné ustanovenia
15.1. Výnimky z Knižničného a výpožičného poriadku Krajskej knižnice v Žiline povoľuje riaditeľka knižnice.
15.2. Ruší sa Knižničný a výpožičný poriadok Krajskej knižnice v Žiline zo dňa 15.12.2017 vrátane jeho dodatkov.
15.3. Tento Knižničný a výpožičný poriadok nadobúda účinnosť dňom 1.11.2018.
15.4. Knižnica si vyhradzuje právo meniť a dopĺňať Knižničný a výpožičný poriadok a Cenník služieb a poplatkov. Aktuálna verzia je záväzná pre všetkých používateľov knižnice.
V Žiline 01.11.2018 – Mgr. Katarína Šušoliaková, v. r., riaditeľka Krajskej knižnice v Žiline

References: § 18
 § 659
 § 663
 § 421
 § 544
 § 546
 § 547
 § 544